Üks naine kurbade silmadega - Eesti luuletaja Marie Heibergi õnne ja valu, rõõmu ja mure lugu kirjades" sisaldab Marie Heibergi (1890-1942) kirju Friedebert Tuglasele aastatest 1906-1918. Tänapäeval vähetuntud kirjaniku loominguline tee algas juba varases lapsepõlves ning tema esimene luulekogu "Murelapse laulud" avaldati Noor-Eesti kirjastuse poolt 1906. a., kui Marie  Heiberg oli vaid 16-aastane. Teost saatis suur menu, kuid imelapse staatusele järgnesid kurnavad kriisiaastad. Kirjades Tuglasele väljendab Heiberg oma sügavaid armutundeid, mis paraku jäid ühepoolseiks ega pälvinud vastuarmastust. Kirjutatus avaldub intelligentse noore naise julge ja eneseteadlik maailmavaade, mis varjutatuna kahtlustest ja ebastabiilsest vaimuseisundist moodustab lugeja jaoks traagilise ja sügavalt puudutava loo poetessi hääbumisest. Marie Heibergi looming aga on jääv - mitmed Eesti  armastatuimad heliloojad on loonud koorilaule Marie Heibergi sõnadele, tema luule ja traagiline elukäik on pakkunud ainest teatrilavastusteks, neist viimasena esietendus 2006. a. Tõnu Kõrvitsa ja Maarja Kangro kammerooper "Mu luiged, mu mõtted". Lisaks kirjadele sisaldab raamat seni trükis avaldamata luulet, fotosid ja kommentaare. Raamatu koostajad on Iivi Lepik ja Kirsten Simmo. Eessõna autor Viivi Luik. Kujundus ja trükimakett Kadi Pajupuu. Kirjastaja SE&JS. Trükk Tallinna Raamatutrükikoda